Thorleif Dagfinn Unneberg

**Thorleif Dagfinn Unneberg** (1902–1984) var en norsk offiser og generalmajor. Han tjenestegjorde som generalinspektør og sjef for Kystartilleriet, og var kommandant ved flere norske festninger. 

Han deltok i angrepet på Norge i 1940 og var med på senkingen av «Blücher». Under andre verdenskrig var han aktiv i Milorg og XU. For sin innsats mottok han Deltagermedaljen med rosett.

## Før krigen
Han tok examen artium i 1922 og ble offiser i 1925. I 1930 gikk han på Forsvarets høgskole, og fra 1930 til 1934 tok han en generalstabs-utdannelse. I 1935 ble han kaptein. I 1931 giftet han seg med Lucie Kathrine Graff.

## Kampene 9. april 1940
Ved det tyske angrepet på Norge 9. april 1940 tjenestegjorde Unneberg som sambands- og etterretningssjef ved Oscarsborg festning. Festningen spilte en sentral rolle i forsvaret av Oslofjorden og senket den tyske krysseren «Blücher». 

Da meldingene om fremmede skip i Oslofjorden begynte å komme inn til festningen, var det Unneberg som tok imot dem og varslet Birger Eriksen per telefon. Gjennom natten hadde Unneberg flere samtaler og drøftelser med Eriksen, som oppholdt seg i sambandssentralen store deler av tiden. Sammen vurderte de fortløpende situasjonen og hvilke tiltak som skulle iverksettes. Meldingene som kom inn til festningen var ofte uklare og motstridende, og Unneberg gjorde flere forsøk på å skaffe bedre etterretning og oversikt over situasjonen i fjorden. 

Under angrepet skjøt de tyske krigsskipene tilbake mot festningen, og flere bygninger i området ble truffet og satt i brann – blant annet Unnebergs bolig i Drøbak. Han visste på det tidspunktet ikke at familien hadde rukket å evakuere. Huset brant ned til grunnen, og familien mistet alt de eide.

## Motstandsarbeid
Under den tyske okkupasjonen ble han aktiv i motstandsbevegelsen. Han var blant annet instruktør for de organiserte hjemmestyrkene i Drøbak og Frogn, og tok initiativ til og deltok i oppbyggingen av det lokale Milorg. Han var også med i etterretningsorganisasjonen XU.

## Etter krigen
Da frigjøringen kom våren 1945, var Unneberg hjemmestyrkenes kommandant på Oscarsborg. Han deltok i overtakelsen av festningen og ledet avvæpningen av de tyske soldatene som var stasjonert der. I forbindelse med at vaktholdet ved festningen ble overtatt av norske styrker, holdt Unneberg og Eriksen taler på festningsplassen.

Fra 1945 til 1947 var Unneberg stabssjef for Kystartilleriets våpenstab. I 1947 ble han utnevnt til kommandant ved Stavanger festning, en stilling han hadde til 1949. Deretter tjenestegjorde han som kommandant ved Kristiansand festning frem til 1955.

I 1955 ble han utnevnt til generalinspektør for Kystartilleriet. Senere ble han kommandant ved Fredriksten festning, en stilling han innehadde fra 1963 til 1967.

## Faglig og organisatorisk virksomhet
Thorleif Unneberg skrev flere militære utredninger og fagartikler i militærfaglig presse. Han var representant i Hærens fastlønte offiserers landsforening i tre perioder: 1938–1939, 1946–1948 og i 1953.

Unneberg deltok også i den offentlige debatten om Kystartilleriets fremtid, etter at Boyesen-komiteen i 1955 hadde foreslått å legge ned store deler av kystfortene. Han skrev blant annet et innlegg i *[[Aftenposten]]* hvor han argumenterte mot nedleggelsene.

## Ettermæle
Unneberg er omtalt i en rekke bøker som omhandler kampene ved Oscarsborg festning under angrepet på Norge i april 1940. I filmen *[[Blücher (film fra 2025)|Blücher]]* (2025) blir han portrettert av skuespilleren Håvard Bakke.

## Referanser